Jong man tydens huisroof vir selfoon doodgeskietArgieffoto ŉ Jong paartjie is Donderdag in die vroeë oggendure tydens ŉ vermeende huisroof in Pietermaritzburg geskiet. Lt.kol. Shooz Magudulela, woordvoerder van die KwaZulu-Natalse polisie, het aan Maroela Media gesê vier onbekende gewapende mans het omstreeks 01:30 die paartjie se huis in Copesville betree. “ŉ 27-jarige man was saam met sy 23-jarige vriendin toe die mans toegeslaan en op hulle losgebrand het. Die man is noodlottig gewond en sy vriendin is in die onderlyf en boarm geskiet,” het Magudulela gesê. Die verdagtes het met die paartjie se selfone gevlug. Volgens Russel Meiring, woordvoerder van ER24, was die man reeds dood toe paramedici by die huis opgedaag het. Sy liggaam is met verskeie koeëlwonde in een van die kamers aangetref. “Die vrou is in ŉ ernstige toestand aangetref. Sy is op die toneel gestabiliseer en met ŉ ambulans na ŉ nabygeleë hospitaal geneem vir verdere behandeling,” het Meiring gesê. Die Mountain Rise-polisie ondersoek ŉ saak van moord, poging tot moord en huisroof. Niemand is nog in verband met die voorval in hegtenis geneem nie.